Phil Foden

**Philip Walter Foden** (lindur më 28 maj 2000) është një futbollist profesionist anglez i cili luan si mesfushor për klubin anglez Manchester City dhe kombëtaren angleze.

Foden është produkt i akademisë së Manchester Cityt. Ai debutoi me ekipin e parë në vitin 2017 dhe që nga ajo kohë ka luajtur më shumë se 200 ndeshje në të gjitha kompeticionet, duke shënuar mbi 50 gola. Ai ka fituar gjithsej 16 trofe me *Cityzens*, përfshirë pesë tituj të Premier Ligës si dhe një titull të UEFA Ligës së Kampioneve si pjesë e *tripletës* historike në sezonin 2022–23.

Foden fitoi famë ndërkombëtare për herë të parë duke fituar çmimin Topi i Artë nē Kupën e Botës nën-17 e cila u fitua nga Anglia. Debutimi i tij me ekipin e parë erdhi në shtator 2020. Ai ka përfaqësuar Anglinë në UEFA Euro 2020 dhe FIFA Kupën e Botës 2022.

## Karriera me klube
### Manchester City
#### 2009–2016: Hyrja në akademi dhe vitet e para
Philip Walter Foden lindi më 28 maj 2003 në Stockport, Greater Manchester dhe që në fëmijëri ishte tifoz i Manchester Cityt. Ai u bë pjesë e klubit që në moshën katër-vjeçare dhe në korrik 2016 firmosi bursën e akademisë. Ai më përpara kishte qënë pjesë e kolegjit privat St. Bede, pagesat e të cilit ishin kryer nga klubi. Më 6 dhjetor 2016, ai u ftua për herë të parë në ekipin e parë nga trajneri Pep Guardiola për ndeshjen e fazës së grupeve të UEFA Ligës së Kampioneve kundër Celtic; ndeshja u mbyll në barazim 1–1 me Foden i cili nuk u aktivizua.

#### 2017–2019: Debutimi me ekipin e parë dhe trofetë e para
[parapamje|majtas|Foden në aksion me [Manchester City F.C.|Manchester Cityn në vitin 2017.]]

Foden bëri debutimin e tij si profesionist më 21 nëntor 2017 në ndeshjen e fazës së grupeve të Ligës së Kampioneve kundër Feyenoordit; ai hyri si zëvëndësues në minutën e 75të në vend të Yaya Touré. Ai u bë anglezi i katërt më i ri që luan një ndeshje në Ligën e Kampioneve (17 vjeç e 177 ditë). Dy muaj më pas, ai luajti si titullar në humbjen 2–1 kundër Shakhtar Donetsk, duke thyer rekordin e Josh McEachran si anglezi më i ri që luan një ndeshje si titullar në Ligën e Kampioneve (17 vjeç e 192 ditë); rekordi i tij u thye në tetor 2020 nga Jude Bellingham.

Më 16 dhjetor, Foden luajti ndeshjen e tij të parë në Premier Ligë në fitoren 4–1 kundër Tottenhamit, duke zëvendësuar İlkay Gündoğan në minutën e 83të. Më 25 shkurt 2018, City fitoi 3–0 kundër Arsenalit në finalen e Kupës së Ligën, me Foden i cili u aktivizua si zëvëndësues, duke fituar trofeun e parë si profesionist. Pas kësaj, ai luajti si titullar në fitoren 4–0 kundër Baselit në ndeshjen e parë të raundit të 16-tave të Ligës së Kampioneve, duke thyer rekordin e Kieran Richardson si anglezi më i ri që luan titullar në një ndeshje me eliminim direkt të Ligës së Kampioneve (17 vjeç e 283 ditë). Më 13 maj, Manchester City titoi titullin e Premier Ligës dhe Foden u bë lojtari më i ri, i njohur nga Guinness World Records, që merr medaljen e fituesit.

Foden e nisi sezonin e ri më 5 gusht duke luajtur 75 minuta në suksesin 2–0 kundër Çelsit në FA Community Shield; ai asistoi golin e dytë të ekipit të shënuar nga Sergio Agüero. Më 6 janar 2019, ai shënoi golin e parë në Etihad Stadium në suksesin 7–0 kundër Rotherham United në raundin e tretë të kupës. Tre ditë më pas, ai shënoi sërisht, këtë herë në fitoren rekord 9–0 kundër Burton Albion në ndeshjen e parë gjysëm-finale të Kupës së Ligës.

Më 12 mars, Foden shënoi golin e parë në Ligën e Kampioneve në fitoren 7–0 kundër Schalke 04 në raundin e 16-tave; kjo ishte fitorja më e madhe në një ndeshje të fazës me eliminim direkt të kompeticionit. Foden gjithashtu u bë golashënuesi më i ri në historinë e klubit në Ligën e Kampioneve si dhe anglezi më i ri që shënon në fazën me eliminim direkt të Ligës së Kampioneve (18 vjeç e 288 ditë).

Foden shënoi golin e tij të parë në Premier Ligë më 20 prill në fitoren minimale 1–0 kundër Tottenhamit. Me këtë gol, ai u bë golashënuesi i tretë më i ri i klubit në kampionat, pas Micah Richards dhe Daniel Sturridge. Manchester City e mbylli sezonin duke i fituar të gjitha trofetë në Angli, me Foden i cili pati një kontribut në rritje në këtë sukses.

#### 2019–2021: Finalja e Ligës së Kampioneve dhe fitimi i vëndit të titullarit
Foden e nisi sezonin e tij të tretë me Cityn duke fituar trofeun e shtatë në karrierë; ekipi mundi Liverpoolin me penallti për të fituar Community Shield; Foden shënoi në tentativën e tij. Ai shënoi golin e parë për sezonin 2019–20 në fitoren 2–0 kundër ekipit kroat Dinamo Zagreb në fazën e grupeve të Ligës së Kampioneve; ai ishte protagonist në këtë fazë, duke u renditur i dyti për rastet e krijuara për gol (6), mbrapa Lionel Messit (7). Ai luajti ndeshjen e parë si titullar në Premier Ligë më 15 dhjetor duke asistuar golin e Kevin De Bruynes në fitoren 3–0 në transfertë kundër Arsenalit.

Më 1 mars 2020, Foden luajti si titullar në finalen e Kupës së Ligës kundër Aston Villës, duke ndihmuar ekipin të fitonte ndeshjen 2–1; ky ishte trofeu i tij i tetë në karrierë. Në përfundim të ndeshjes, atij i'u dha trofeu Alan Hardaker si lojtari më i mirë i ndeshjes. Pas një ndërprerje tre mujore për shkak të Pandemisë së COVID-19, Premier Liga u rikthye në qershor; në ndeshjen e parë pas rikthimit, Foden shënoi në një fitore 3–0 në shtëpi kundër Arsenalit, e cila u pasua nga një dopietë, e para në karrierë, në fitoren 5–0 kundër Burnleyt.

Fundi i sezonit 2019–20 solli largimin e veteranit David Silva, një idhull i Foden, nga ekipi pas dhjetë vitesh. Foden u vendos si lojtari i cili do të kryente rolin e Silvës në mesfushë, me trajnerin Guardiola i cili deklaroi se klubi "kishte besim" te talenti anglez. Ai e mbylli sezinin me 8 gola dhe 9 asiste në 38 ndeshje në të gjitha kompeticionet.

Foden e nisi sezonin e ri duke shënuar në fitoren 3–1 kundër Wolverhampton Wanderers në javën e parë të kampionatit. Më 25 nëntor 2020, ai shënoi në fitoren kundër Olympiacos në fazën e grupeve të Ligës së Kampioneve, duke ndihmuar ekipin të kualifikohej në fazën me eliminim direkt të kompeticionit për herë të 8të rresht. Më 7 shkurt 2021, Foden shënoi dhe asistoi në fitoren 4–1 kundër Liverpoolit në transfertë; kjo ishte fitorja e parë e Cityt në Anfield që nga viti 2003. Dhjetë ditë më pas, ai shënoi kundër Evertonit duke ndihmuar Cityn të fitonte ndeshjen e 17të rresht në të gjitha kompeticionet.

Më 25 prill, Foden fitoi Kupën e Ligës për të katërtin sezon rresht duke luajtur 90 minuta në finalen e fituar kundër Tottenhamit. Në Ligën e Kampioneve, ai shënoi në të dyja ndeshjet çerek-finale kundër Borussia Dortmundit. Në gjysëm-finale, City fitoi me rezultatin e përgjithshëm 4–1 kundër Paris Saint-Germain, me Foden i cili asistoi golin e Riyad Mahrez në ndeshjen e dytë. Ky rezultat bëri që City të kualifikohej në finalen e parë të tyre në Ligën e Kampioneve; në finale, Foden luajti si titullar por City u mposht 1–0 nga Çelsi; kjo ishte hera e parë që Foden humbiste një finale në karrierën e tij si profesionist. Në përfundim të sezonit, ai u përfshi në Ekipin e Sezonit të kompeticionit, si dhe u shpall Lojtari i Ri më i mirë i Premier Ligës si dhe PFA Lojtari i Ri i Vitit.

#### 2021–vazhdon: Nominimi për Topin e Artë dhe *Tripleta* historike
parapamje|djathtas|Foden në stërvitje me ekipin në ekipin 2022.
Foden e humbi nisjen e sezonit 2021–22 për shkak të një dëmtimi. Ai u rikthye në aksion më 21 shtator në ndeshjen e Kupës së Ligës kundër Wycombe Wanderers, duke shënuar një gol dhe asistuar dy të tjerë me ekipin që fitoi 6–1. Goli i tij i parë në Premier Ligë për sezonin e ri erdhi më 3 tetor në barazimin 2–2 në transfertë kundër Liverpoolit. Me vazhdimin e sezonit, kontributi i Foden në ekip u rrit; Në Ligën e Kampioneve, ai shënoi në fazën e grupeve kundër ekipit belg Club Brugge, kurse në kampionat vazhdoi të ishte protagonist, duke shënuar një dygolësh kundër Brighton & Hove Albion (fitore 4–1) si dhe golin e vetëm në fitoren minimale kundër Brentford.

Foden shijoi një formë të shkëlqyer gjatë muajit shkurt, duke shënuar kundër Sporting CP në Ligën e Kampioneve dhe kundër Norwich Cityt dhe Evertonit në Premier Ligë. Foden gjithashtu shënoi në fitoren 4–3 kundër Real Madridit në ndeshjen e parë gjysëm-finale të Ligës së Kampioneve, por City u eliminua pasi humbi ndeshjen e kthimit në Santiago Bernabéu me rezultatin 3–1. Ai gjithashtu ishte protagonist në fitoren me përmbysje kundër Aston Villës në javën e fundit të kampionatit, që lejoi Cityn ti rrëmbente titullin Liverpoolit. Ai e mbylli sezonin me 14 gola në të gjitha kompeticionet, përfshirë 9 në Premier Ligë, duke fituar sërisht çmimet PFA Lojtari i Ri i Vitit dhe Lojtari i Ri i Vitit i Premier Ligës për të dytin sezon rresht. Përveç kësaj, ai u nominua për çmimin prestigjoz Topi i Artë dhe çmimin Lojtari i Vitit i Lojtarëve.

Më 2 tetor 2022, Foden shënoi tregolëshin e parë në karrierë në fitoren 6–3 kundër Manchester United. Dymbëdhjetë ditë më pas, ai firmosi një kontratë të re pesë-vjeçare ne klubin. Në fazën e grupeve të Ligës së Kampioneve, Foden shënoi një gol kundër Seviljes dhe ndihmoi ekipin të kualifikohej në fazën me eliminim direkt si fitues i grupit. Më 3 maj 2023, Foden shënoi në fitoren 3–0 kundër West Ham United, duke regjistruar golin e 10të në Premier Ligë për sezonin 2022–23. Pavarësisht se e kaluan shumicën e sezonit në vendin e dytë, Manchester City arriti t'a parakalonte Arsenalin gjashtë javë nga fundi dhe u shpall sërisht fitues i kampionatit. Në kupë, Foden ishte protagonist, duke shënuar në fitoren 4–0 kundër Çelsit në raundin e tretë dhe fitoren 3–0 kundër Bristol Cityt në raundin e pestë. City e fitoi trofeun pasi mposhti 2–1 në finale Manchester United. Më 10 qershor 2023, City u përball me Interin në finalen e Ligës së Kampioneve. Foden e nisi ndeshjen si zëvëndësues por u aktivizua në minutën e 36të në vend të të dëmtuarit De Bruyne. City fitoi ndeshjen falë golit të vetëm të Rodrit në pjesën e dytë, duke fituar trofeun e parë në histori dhe duke arritur një *tripletë* historike.

Foden e nisi sezonin e ri duke zëvendësuar të dëmtuarin Kevin De Bruyne në rolin e mesfushorit sulmues. Më 16 gusht, ai fitoi Superkupën e Evropës pasi City mposhti Seviljen nga gjuajtjet e penalltive. Më 22 dhjetor, ai shënoi në fitoren 4–0 kundër Fluminenses në finalen e finalen e FIFA Kupës së Botës për Klube, duke u bërë anglezi i parë pas Wayne Rooneyt (2008) që shënon në finalen e këtij kompeticioni.

Më 5 shkurt 2024, Foden shënoi tregolëshin e tij të dytë në Premier Ligë në fitoren 3–1 kundër Brentfordit. Ai shënoi një tjetër tregolësh në suksesin 4–1 kundër Aston Villës, përfshirë edhe golin e parë me godjtje dënimi në karrierë. Më 25 prill, ai shënoi golin e tij të 50të në Premier Ligë në fitoren 4–0 kundër Brighton & Hove Albion.

Më 19 maj, Foden shënoi një dopietë në fitoren 3–1 kundër West Ham United në ndeshjen e fundit të kampionatit; City e fitoi sërisht kampionatin, duke u bërë klubi i parë në histori që e fiton Premier Ligën katër sezone rresht. Foden gjithashtu u bë bë lojtari më i ri që e fiton Premier Ligën gjashtë herë. Ai u nderua me çmimet FWA Futbollisti i Vitit dhe Lojtari i Sezonit i Premier Ligës. Në përfundim të sezonit, Foden kishte regjistruar 27 gola në të gjitha kompeticionet, përfshirë 19 në kampionat, duke vendosur një rekord të ri personal. Ai gjithashtu u shpall fitues i çmimit Lojtari i Sezonit i Manchester Cityt.

## Karriera ndërkombëtare
### Të rinjtë
Në maj 2017, Foden shënoi në finalen e UEFA Kampionatit Evropian nën-17 kundër Spanjës por Anglia në fund u mposht me penallti.

Në tetor të të njëjtit vit, Foden fitoi famë ndërkombëtare për performancat e tij në Kupën e Botës nën-17, duke shënuar një dopietë në finale, sërisht kundër Spanjës, por këtë herë Anglia fitoi. Ai gjithashtu fitoi çmimin Topi i Artë si lojtari më i mirë i turnamentit, duke bërë që të merrte vëmëmndje të madhe nga media.

Më 27 maj 2019, Foden ishte pjesë e listës me 23 lojtar të ekjpit nën-21 që do të luante në UEFA Kampionatin Evropian nën-21. Ai shënoi një gol të bukur, i pari i tij me ekipin nën-21, në humbjen 2–1 kundër Francës në ndeshjen e parë.

### Ekipi i parë
parapamje|majtas|Foden (#20) duke festuar golin e Anglisë në fitoren 6–2 kundër Iranit në Kupën e Botës 2022.
Më 25 gusht 2020, Foden u ftua për herë të parë në ekipin e parë nga trajneri Gareth Southgate. Ai bëri debutimin e tij ndërkombëtar në fitoren 1–0 kundër Islandës në UEFA Ligën e Kombeve. Dy ditë më pas, ai dhe shoku i ekipit Mason Mount u përjashtuan nga ekipi për shkak se kishin thyer protokollin e izolimit të COVID-19, duke thirrur të paktën një person në hotelin që po qëndronin. Veprimi i tij u kritikua nga Manchester City. Pas kësaj, Foden shënoi dy golat e parë me ekipin kombëtar në ndeshjen e kthimit kundër Islandës në Wembley, duke i dhënë Anglisë një fitore 4–0.

Më 1 qershor 2021, Foden ishte një nga 26 lojtarët që u ftuan për të marrë pjesë në UEFA Euro 2020, e cila u zhvillua një vit me vonesë për shkak të COVID-19. Ai i'u bashkua ekipit disa ditë me vonesë për shkak të finales së Ligës së Kampioneve me Manchester Cityn. Më 8 qershor, ai u krahasua me legjendën Paul Gascoigne pasi vendosi të "kopjonte" modelin e flokëve të ish mesfushorit të Anglisë. I pyer në lidhje me këtë, Foden deklaroi: "Kombi e di se çfarë do të thotë ai për vendin dhe çfarë bëri, kështu që nuk do ishte keq nëse përpiqem të sjell pak Gazza në fushë."

Më 10 nëntor 2022, Foden u ftua në ekipin që do të luante në FIFA Kupën e Botës 2022 në Katar. Ai debutoi në fitoren 6–2 kundër Iranit në fazën e grupeve, duke hyrë si zëvëndësues në minutën e 71të. Më 29 nëntor, ai shënoi golin e dytë në fitoren 3–0 kundër Uellsit, po në fazën e grupeve. Në ndeshjen e parë në fazën me eliminim direkt, ai asistoi golat e Harry Kane dhe Bukayo Sakës në suksesin 3–0 kundër Senegalit.

## Profili i lojtarit
Foden është një lojtar këmbë-majtë i cili mund të luaj si anësor i tërhequr ose si anësor i djathtë, edhe pse Guardiola e ka përshkruar si një mesfushor tipik. Në vitin 2017, Guardiola thuri lëvdada për lojtarin, duke e quajtur "të kompletuar": Është e rrezikshme të thuash gjëra të mira për lojtarët e rinj, sepse ata janë ende të rinj, dhe duhet të rriten dhe duhet të mësojnë shumë e shumë gjëra... Por ne kemi shumë besim për ta ndihmuar atë, sepse ne besojmë se ai është një djalë që ka potencial, edhe nëse nuk është i fortë dhe i gjatë.

Pasi shënoi një dygolësh vendimtar kundër Manchester United në mars 2024, Pep Guardiola e përshkroi Fodenin si lojtarin më të mirë aktualisht në Premier Ligë: "Ai pëlqen të luajë futboll. Ai tashmë do të jetë një lojtar legjendar, sepse në një moshë të re, ndeshjet e luajtura, minutat, golat e shënuar, titujt e fituar dhe ai është nga shtëpia dhe prandaj lidhja me tifozët është e pabesueshme, por tani shënon gola për të fituar ndeshjet si lojtar... Ai është lojtari i sezonit, me gjithë respektin për lojtarët e jashtëzakonshëm, por askush nuk ka qenë aq vendimtar për ne sa ai këtë sezon.

## Jeta personale
Foden ka dy fëmijë me të dashurën e tij; një djal i lindur në vitin 2019 dhe një vajzë e lindur në vitin 2021. Ai mban veshur fanellën me numrin 47 dhe ka një tatuazh në qafë me numrin 47 në nder të gjyshit të tij Ronnie, i cili vdiq në moshën 47 vjeç.

Foden është admirues i madh i peshkimit, duke e konsideruar një nga aktivitetet e tij të preferuara në kohën e lirë.

## Statistikat e karrierës
### Klube
### Kombëtarja
#### Golat me kombëtaren
:*Rezultatet e Anglisë të listuara të parat, kolonat e golave tregojnë rezultatin pas çdo goli të shënuar nga Foden.*

## Trofe
### Klube
;Manchester City
*Premier League: 2017–18, 2018–19, 2020–21, 2021–22, 2022–23, 2023–24
*FA Cup: 2018–19, 2022–23
*EFL Cup: 2017–18, 2018–19, 2019–20, 2020–21
*FA Community Shield: 2018, 2019
*UEFA Liga e Kampioneve: 2022–23; finalist: 2020–21
*UEFA Super Kupa: 2023
*FIFA Kupa e Botës për Klube: 2023

### Kombëtarja
;Anglia U17
*FIFA Kupa e Botës nën-17: 2017
*UEFA Kampionati Evropian nën-17: finalist 2017

;Anglia
*UEFA Kampionati Evropian: finalist 2020

### Personale
*Ekipi i Turnamentit në UEFA Kampionatin Evropian nën-17: 2017
*Topi i Artë i FIFA Kupës së Botës nën-17: 2017
*Personaliteti i Ri Sportiv i Vitit i BBC: 2017
*Trofeu Alan Hardaker: 2020
*Ekipi i Vitit nën-20 i IFFHS: 2020
*Ekipi i Sezonit i UEFA Ligës së Kampioneve: 2020–21
*Lojtari i Ri i Sezonit i Premier Ligës: 2020–21, 2021–22
*FWA Futbollisti i Vitit: 2023–24
*Lojtari i Sezonit i Premier Ligës: 2023–24
*Lojtari i Sezonit i Manchester Cityt: 2023–24

## Referime 
## Lidhje të jashtme
*Profili te uebfaqja zyrtare e Manchester City F.C.
*Profili te Federata Angleze e Futbollit
*Phil Foden – Rekordi në kompeticionet e UEFAs